
[bookmark: _GoBack]               REPUBLIKA HRVATSKA
KOPRIVNIČKO-KRIŽEVAČKA ŽUPANIJA
                 OPĆINA HLEBINE
                OPĆINSKO VIJEĆE 

KLASA: 024-02/25-01/03
URBROJ: 2137-7-25-2
Hlebine, 22. rujna 2025.

ZAPISNIK

	sa 3. sjednice Općinskog vijeća Općine Hlebine,  održane dana 22. rujna 2025. godine u zgradi Općine Hlebine, Trg Ivana Generalića 1, s početkom u 16:00 sati.
	Sjednica je sazvana sazivom KLASA: 024-02/25-01/03, URBROJ: 2137-7-25-1, od  15. rujna 2025. godine.
	Sjednicu Općinskog vijeća Općine Hlebine otvara predsjednik Općinskog vijeća Općine Hlebine. Pozdravlja sve prisutne. 
	Nakon izvršene prozivke, konstatira da sjednici  prisustvuje 8 članova  Općinskog vijeća.

PRISUTNI:							     ODSUTNI:    

1.	Andjelko Belec, 					1. Matija Imbriovčan				
2.	Zvonko Trtanj, 
3.	Radmila Kolarek, 
4.	Milan Horvat, 
5.	Magdalena Štrfiček, 
6.	Davor Čajkulić, 
7.           Marija Zlatar,
8.	Zlatko Vuljak, 

OSTALI PRISUTNI: 
1. Božica Trnski – općinska načelnica, 
2. Vladimir Tončić – pročelnik, 
3. Slobodanka Sekulić – komunalno-poljoprivredni redar, 
4. Đurđica Kovaček - zapisničar, 

	Predsjednik: Pozdravljam sve prisutne članove Općinskog vijeća, općinsku načelnicu, pročelnika i službenice. 
	Dajem na glasovanje zapisnik sa 2. sjednice. Da li ima nadopuna?  Ako nema molim da podizanjem ruke prihvatimo zapisnik sa 2. sjednice. Tko je za prihvaćanje zapisnika?

Utvrđujem da je Zapisnik sa 2. sjednice prihvaćen jednoglasno sa 8 glasova „za“ (8 nazočnih). 

U materijalima za sjednicu primili se prijedlog Dnevnog reda za 3. sjednicu. Sukladno članku 58. Poslovnika Općinskog vijeća Općine Hlebine i ukazane potrebe predlažem dopunu dnevnog reda sa slijedećim točkama: 

· Točka 9. Izvješće o provedbi Plana upravljanja imovinom u vlasništvu Općine Hlebine za razdoblje od 1.1..-30.6.2025. godine,
· Točka 10. Program dodjele potpore male vrijednosti poljoprivrednicima na području Općine Hlebine kao pomoć za ublažavanje posljedica prirodne nepogode suše.
· Točka 9. postoje točke 11. 
Da li ima još nadopune Dnevnog reda. Obzirom da nema dajem Dnevni red sa predloženim dopunama na usvajanje. Tko je za, protiv, suzdržan? 

(nakon glasovanja) 

Utvrđujem da je dnevni red prihvaćen jednoglasno i glasi: 

D n e v n i    r e d :    


1. Polugodišnji izvještaj  o izvršenju Proračuna Općine Hlebine za 2025. godinu 
2. Odluka o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Hlebine u 2025. godini od konstituiranja Općinskog vijeća Općine Hlebine do 31. prosinca 2025. godine, 
3. Odluka o dimnjačarskim poslovima na području Općine Hlebine,
4. Odluka o stavljanju van snage Odluke o ukidanju statusa javnog dobra, 
5. Opći uvjeti isporuke komunalne usluge obavljanja dimnjačarskih poslova,
6. Odluka o donošenju Plana rasvjete Općine Hlebine, 
7. [bookmark: _Hlk213828005]Izvješće općinske načelnice za razdoblje 1. siječnja do 30. lipnja 2025. godine,
8. Razmatranje primljene zamolbe,
9. Izvješće o provedbi Plana upravljanja imovinom u vlasništvu Općine Hlebine za razdoblje od 1.1..-30.6.2025. godine,
10. Program dodjele potpore male vrijednosti poljoprivrednicima na području Općine Hlebine kao pomoć za ublažavanje posljedica prirodne nepogode suše.
11. Razno.


TOČKA 1.

POLUGODIŠNJI IZVJEŠTAJ O  IZVRŠENJU PRORAČUNA OPĆINE HLEBINE ZA 2025. GODINU

Predsjednik: U materijalima za sjednici dobili ste Polugodišnji izvještaj o izvršenju Proračuna Općine Hlebine za razdoblje od 1. siječnja do 30. lipnja 2025. godine. Molim gđu Kovaček da ukratko pojasni izvještaj. 

Đurđica Kovaček: Pravilnikom o polugodišnjem i godišnjem izvještaju o izvršenju proračuna i financijskog plana utvrđeno je da polugodišnji izvještaj o izvršenju proračuna jedinice lokalne samouprave sadrži Opći dio proračuna koji čini sažetak Račun prihoda i rashoda i Račun financiranja, račun prihoda i rashoda i račun financiranja. Posebni dio proračuna koji se iskazuje u izvještajima po organizacijskoj klasifikaciji i po programskoj klasifikaciji, obrazloženja polugodišnjeg izvještaja o izvršenju proračuna, posebnih izvještaja u polugodišnjem izvještaju o izvršenju proračuna.

Sažetak računa prihoda i rashoda i Računa financiranja sadrži prikaz ukupno ostvarenih prihoda i primitaka te izvršenih rashoda i izdatak na razini razreda ekonomske klasifikacije te razliku između ukupno ostvarenih prihoda i rashoda te primitaka i izdataka.
Račun prihoda i rashoda sadrži prikaz prihoda i rashoda i iskazuje se prema proračunskim klasifikacijama u izvještajima o prihodima i rashodima prema ekonomskoj klasifikaciji, Izvještaj o prihodima i rashodima prema izvorima financiranja i Izvještaj o rashodima prema funkcijskoj klasifikaciji.

Račun financiranja sadrži prikaz primitaka i izdataka i prikazuje se prema proračunskim klasifikacijama u izvještajima računa financiranja prema ekonomskoj klasifikaciji i računa financiranja prema izvorima financiranja. Posebni dio polugodišnjeg izvještaja o izvršenju proračuna iskazuje se u izvještajima  po organizacijskoj klasifikaciji i po programskoj klasifikaciji. Obrazloženja polugodišnjeg izvještaja o izvršenju proračuna sastoje se od obrazloženja općeg dijela, izvještaja o izvršenju i obrazloženja posebnog dijela izvještaja o izvršenju, dok posebni izvještaji u polugodišnjem izvještaju o izvršenju proračuna čine Izvještaj o korištenju proračunske zalihe, Izvještaj o zaduživanju na domaćem i stranom tržištu novca i kapitala i Izvještaj o danim jamstvima i plaćanja po protestiranim jamstvima.

Prihodi za 2025. godinu planirani su u iznosu 2.700.000,00 €, a ostvareni u iznosu 547.23,92 €, odnosno 30,41 % od plana. Sveukupni rashodi i izdaci ostvareni su u iznosu 370.113,57 € ili 13,71 % od plana. Oni se sastoje od Rashoda poslovanja u iznosu 250.824,48 € ili 17,48 % i Rashoda za nabavu nefinancijske imovine u iznosu 119.289,09 €, odnosno 9,43 % od Plana. 
            
Kod većine rashoda se bilježi razlika izvršenog od planiranog, a sve nelogičnosti i manje ili veće izvršenje od plana uravnotežit će se potrošnjom do kraja  godine, ili donošenjem Izmjena i dopuna Proračuna. 

U izvještajnom razdoblju sredstva proračunske zalihe nisu korištena, Općina se nije dugoročno zaduživala na domaćem i stranom tržištu novca i kapitala, a niti je davala jamstva.

Predsjednik: Da li ima pitanja? 

Marija Zlatar: Pitanje vezano uz zaštitu od požara i ulaganje u mrtvačnicu. 

Đurđica Kovaček: Zaštita od požara odnosi se na donacije DVD-u Hlebine i izradu zakonskih i podzakonskih akata vezanih propisanih Zakonom a koje izrađuju ovlaštene tvrtke. Pitanje koje se odnosi na mrtvačnicu je trošak izrade i ugradnja novih ulaznih vratiju. 

Predsjednik: Da li se netko javlja za riječ ili ima pitanja? Obzirom da ne dajem Polugodišnji izvještaj o izvršenju Proračuna Općine Hlebine za 2025. godinu ne usvajanje. Tko je za, protiv, suzdržan?

	(nakon glasovanja)

	Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo 

Polugodišnji izvještaj o izvršenju Proračuna
Općine Hlebine za 2025. godinu

	(Izvještaj  se prilaže Zapisniku i čini njegov sastavni dio).


TOČKA 2.

ODLUKA O RASPOREĐIVANJU SREDSTAVA ZA REDOVITO GODIŠNJE FINANCIRANJE POLITIČKIH STRANAKA ZASTUPLJENIH U OPĆINSKOM VIJEĆU OPĆINE HLEBINE U 2025. GODINI OD KONSTITUIRANJA OPĆINSKOG VIJEĆA OPĆINE HLEBINE DO 31. PROSINCA 2025. GODINE

Predsjednik: Molim gospođu Kovaček da u ime predlagatelja obrazloži prijedlog Odluke.

Đurđica Kovaček: Odlukom o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Hlebine u 2025. godini od konstituiranja Općinskog vijeća Općine Hlebine do 31. prosinca 2025. godine raspoređuju se sredstva iz Proračuna Općine Hlebine za 2025. godinu za redovito godišnje financiranje političkih stranaka zastupljenih u Općinskom vijeću Općine Hlebine  za 2025. godinu. Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod. Sredstva planirana u Proračunu za redovito godišnje financiranje političkih stranaka zastupljenih u Općinskom vijeću iznose 1.296,00 eura. Osigurana sredstva iz članka 2. ove Odluke raspoređuju se na način da se utvrdi jednaki iznos sredstava za svakog člana u Općinskom vijeću, tako da pojedinoj političkoj stranci koja je bila predlagatelj liste pripadaju sredstva razmjerna broju dobivenih mjesta članova u Općinskom vijeću, a prema konačnim rezultatima  izbora za članove Općinskog vijeća. Sukladno članku 3.  ove Odluke, političkim stranka i nezavisnim vijećnicima iznos sredstava za svakog člana u Općinskom vijeću utvrđuje se u mjesečnoj svoti od 15,00 eura, tako da se pojedinoj političkoj stranci raspoređuju sredstva razmjerno broju njenih članova u Općinskom vijeću, odnosno nezavisnim vijećnicima, a kako slijedi:

-	HRVATSKA DEMOKRATSKA ZAJEDNICA – HDZ, 	                  	          4 člana     60,00 eura,
-	HRVATSKA SOCIJALNO-LIBERALNA STRANKA –  HSLS,            	            2 člana   30,00 eura, 
-	MREŽA NEZAVISNIH LISTA – MREŽA,                                       	             1 član    15,00 eura,
-	SOCIJALDEMOKRATSKA PARTIJA HRVATSKE - SDP,                       	           2 člana	30,00 eura.

Za svakog izabranog člana Općinskog vijeća podzastupljenog spola, političkim strankama pripada i pravo na naknadu u visini od 10% iznosa predviđenog po svakom članu Općinskog vijeća iz članka 3. ove Odluke iznosi 1,50 eura mjesečno kako slijedi

· HRVATSKA DEMOKRATSKA ZAJEDNICA - HDZ                 			 1 članica   1,50 eura,
· HRVATSKA SOCIJALNO-LIBERALNA STRANKA - HSLS  		 	 1 članica   1,50 eura 
· MREŽA NEZAVISNIH LISTA – MREŽA                         		 	 1 članica   1,50 eura.

Raspoređena sredstva za redovito godišnje financiranje doznačuju se na IBAN političke stranke, tromjesečno, u jednakim iznosima, odnosno ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata. Ukoliko se do kraja 2025. godine izmijeni sastav Općinskog vijeća, sredstva raspoređena ovom Odlukom neće se preraspodijeliti.

Predsjednik: Da li ima pitanja. 

Općinska načelnica: Želim se uključiti po ovoj točci dnevnog reda iz razloga što su u ovoj godini održani lokalni izbori pa da Vas upoznam sa troškovima provođenja izbora i izborne promidžbe koji se financiraju iz proračuna  Općine Hlebine. 
Ukupni trošak izbor iznosi 17.710,80 eura, od toga 1.453,58 eura odnosi se na izboranu promidžbu. Pravo na naknadu troškova iz imaju izborni sudionici koji su, u skladu s konačnim rezultatima izbora dobili najmanje jednog člana u Općinskom vijeću Općine Hlebine i to u iznosu od 199,00 eura za svakog dobivenog člana. Naknada troškova izborne promidžbe ne smije se isplatiti izbornim sudionicima iz u iznosu većem od ostvarenih troškova izborne promidžbe utvrđenom u Izvješću Državnog izbornog povjerenstva Republike Hrvatske o provedenom nadzoru financiranja izborne promidžbe na izborima. Stoga, pravo na naknadu troškova izborne promidžbe imaju sljedeće HDZ – MREŽA, u ukupnom iznosu 279,19 eura za 5 dobivenih članova u Općinskom vijeću i SDP -  HSLS, u ukupnom iznosu od 796,00 eura za 4 dobivenih članova u Općinskom vijeću. 

Pravo na naknadu troškova imaju kandidati za općinskog načelnica koji su, u skladu s konačnim rezultatima izbora dobili najmanje  10% važećih glasova birača od ukupnog broja birača koji su izašli na izbore. 
Naknada troškova izborne promidžbe kandidatima određuje se razmjerno dobivenim glasovima, a visina naknade za najveći broj glasova kandidatu na izborima za prvi izborni krug iznosi 664,00 eura.
Naknada troškova izborne promidžbe ne smije se isplatiti kandidatima u iznosu većem od ostvarenih troškova izborne promidžbe utvrđenom u Izvješću Državnog izbornog povjerenstva Republike Hrvatske o provedenom nadzoru financiranja izborne promidžbe na izborima za općinskog načelnika Općine Hlebine.
U skladu s Odlukom isplaćena je naknada u visini troškova izborne promidžbe pojedinog kandidata tj. Davoru Čajkuliću - 385,21 eura i Božici Trnski -  3,18 eura. 

Predsjednik: Da li ima pitanja. Obzirom da nema dajem Prijedlog Odluke na usvajanje. Tko je za, protiv, suzdržan?

(nakon glasovanja)

Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo 




O D L U K U

o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Hlebine u 2025. godini od konstituiranja Općinskog vijeća Općine Hlebine do 31. prosinca 2025. godine

(Odluka se prilaže Zapisniku i čini njegov sastavni dio.)


TOČKA 3.

ODLUKA O DIMNJAČARSKIM POSLOVIMA NA PODRUČJU OPĆINE HLEBINE

Predsjednik: U materijalima za sjednicu primili ste prijedlog Odluke o dimnjačarskim poslovima na području Općine Hlebine. Dajem riječ pročelniku.

Pročelnik: Odlukom o obavljanju dimnjačarskih poslova na području Općine Hlebine uređuje se organizacija i način obavljanja dimnjačarskih poslova, rokovi čišćenja i kontrole dimovodnih objekata i uređaja za loženje te nadzor nad obavljanjem tih poslova, a u svrhu sprječavanja i otklanjanja uzroka požara i opasnosti od plinova i dimova. Obavljanje dimnjačarskih poslova kao komunalna djelatnost, organizira se u cilju zaštite života ljudi i imovine te sprječavanja i otklanjanja uzroka opasnosti od požara u svim građevinama i prostorima koji koriste dimovodne objekte, a od posebnog je interesa za fizičke i pravne osobe na području Općine Hlebine.
Dimnjačarski poslovi kao komunalna djelatnost moraju se obavljati trajno i u skladu sa odredbama zakonskih i podzakonskih propisa te ove Odluke. 
Pod obavljanjem dimnjačarskih poslova iz ove Odluke podrazumijeva se provjera ispravnosti i funkcioniranja dimnjaka, uređaja za loženje i sustava dobave zraka za izgaranje, čišćenje dimnjaka, uređaja za loženje i sustava dobave zraka za izgaranje, spaljivanje i vađenje čađe iz dimnjaka i uređaja za loženje, poduzimanje mjera za sprječavanje opasnosti od požara, eksplozija, trovanja te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje. 
Pod dimnjakom, u smislu ove Odluke, smatra se usponski dimovodni kanal, sabirnica čađe,  priključna cijev (spojni dimovodni kanal) uređaja za loženje i drugi dijelovi dimnjaka.
Pod uređajima za loženje u smislu ove Odluke smatraju se ložišta na kruta i tekuća goriva.
Korisnici dimnjačarske usluge su vlasnici odnosno korisnici građevina, stanova, poslovnih prostora i drugih objekata u kojima se nalaze dimovodni objekti.
Odlukom su nadalje propisani organizacija i način obavljanja dimnjačarskih poslova, Posebne mjere zaštite šuma,  Posebne mjere zaštite poljoprivrednog zemljišta, rokovi čišćenja i kontrole dimovodnih objekata,  nadzor nad obavljanjem dimnjačarskih poslova, prekršajne odredbe i prijelazna i završna odredba.

	Predsjednik: Zahvaljujem pročelniku. Da li ima pitanja. Obzirom da ne, dajem Prijedlog Odluke o dimnjačarskim poslovima na području Općine Hlebine na usvajanje. Tko je za, protiv, suzdržan?

(nakon glasovanja)

Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo

O D L U K U

o dimnjačarskim poslovima na području Općine Hlebine

	(Odluka se prilaže Zapisniku i čini njego sastavni dio).




TOČKA 4.

ODLUKA O STAVLJANJU VAN SNAGE ODLUKE O UKIDANJU STATUSA JAVNOG DOBRA

Predsjednik: Dajem riječ pročelniku. 

Pročelnik: Primljenom uputom Ministarstva prostornog uređenja, graditeljstva i državne imovine (KLASA: 040-02/25-03/181, URBROJ: 531-03-25-4 od 27. kolovoza 2025. godine) utvrđeno je kako Odluka o ukidanju statusa javnog dobra u općoj uporabi na nekretnini u k.o. Hlebine („Službeni glasnik Koprivničko-križevačke županije“ broj 5/25., dalje u tekstu: Odluka) nije usklađena sa člankom 103. Zakona o cestama („Narodne novine“ broj  84/11, 22/13, 54/13, 148/13, 92/14, 110/19, 144/21, 114/22, 114/22. i 133/23.).
Uputa je dana da Općinsko vijeće može donijeti novu odluku s pozivom na odredbe Članka 103. Zakona o cestama ako je trajno prestala potreba korištenja nerazvrstane ceste ili njezinog dijela, koja će među ostalim odredbama sadržavati i odredbu o stavljanju van snage Odluke ili donijeti odluku koja bi u sadržaju imala samo odredbu o stavljanju van snage Odluke uz obavezu objave u službenom glasniku.

Predsjednik: Zahvaljujem pročelniku. Da li ima pitanja. Obzirom da ne, dajem Prijedlog Odluke o stavljanju van snage Odluke o ukidanju statusa javnog dobra na usvajanje. Tko je za, protiv, suzdržan?

(nakon glasovanja)

Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo

O D L U K U

o stavljanju van snage Odluke o ukidanju statusa javnog dobra

	(Odluka se prilaže Zapisniku i čini njego sastavni dio)


TOČKA 5.

OPĆI UVJETI ISPORUKE KOMUNALNE USLUGE OBAVLJANJA DIMNJAČARSKIH POSLOVA

Predsjednik: Dajem riječ gospođi Kovaček.

Đurđica Kovaček  Na temelju članka 30. stavka 2. Zakona o komunalnom gospodarstvu Isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti u skladu s ovim Zakonom i propisima donesenim na temelju ovoga Zakona te u skladu s posebnim propisima donosi opće uvjete isporuke komunalne usluge i sklapa s korisnikom komunalne usluge ugovor o isporuci komunalne usluge.
Opće uvjete donosi isporučitelj komunalne usluge, uz prethodnu suglasnost predstavničkog tijela jedinice lokalne samouprave.  Općim uvjetima utvrđuju se uvjeti pružanja odnosno korištenja komunalne usluge,  međusobna prava i obveze isporučitelja i korisnika komunalne usluge i način mjerenja, obračuna i plaćanja isporučene komunalne usluge.
Isporučitelju komunalne usluge – MLD Usluge d.o.o.  koji na području Općine Hlebine obavlja dimnjačarsku djelatnost i kojemu je povjereno obavljanje komunalne djelatnosti podnio je zahtjev za davanju prethodne suglasnosti na Opće uvjete isporuke usluge obavljanja dimnjačarskih poslova na području Općine Hlebine. 

Predsjednik: Da li se netko javlja za riječ. Obzirom da ne, dajem Opće uvjete isporuke komunalne usluge obavljanja dimnjačarskih poslova na području Općine Hlebine na usvajanje. Tko je za, protiv, suzdržan?

(nakon glasovanja)


Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo

Zaključak o davanju prethodne suglasnosti na Opće uvjete za  isporuku komunalne usluge obavljanja dimnjačarskih poslova na području Općine Hlebine

(Zaključak se prilaže Zapisniku i čini njegov sastavni dio).


TOČKA 6.

ODLUKA O DONOŠENJU PLANA RASVJETE OPĆINE HLEBINE 

Predsjednik: Dajem riječ pročelniku. 

Pročelnik: Zakonom o zaštiti od svjetlosnog onečišćenja uređuje se zaštita od svjetlosnog onečišćenja koja obuhvaća obveznike zaštite od svjetlosnog onečišćenja, mjere zaštite od svjetlosnog onečišćenja, način utvrđivanja najviše dopuštenih vrijednosti rasvjetljavanja, ograničenja i zabrane rasvjetljavanja, uvjete za planiranje, gradnju, održavanje i rekonstrukciju vanjske rasvjete, mjerenje i način praćenja rasvijetljenosti okoliša te druga pitanja radi smanjenja svjetlosnog onečišćenja okoliša i posljedica djelovanja svjetlosnog onečišćenja. Jedinice lokalne samouprave dužne su za svoje područje izraditi plan rasvjete i dostaviti ih Ministarstvu u roku od 12 mjeseci od dana stupanja na snagu pravilnika i Zakona. Obveza izrade plana rasvjete proizlazi iz Zakona. 
Plan rasvjete je plan vanjske rasvjete i dekorativne rasvjete koji donose jedinice lokalne u skladu s prostornim i urbanističkim planovima, a kojim se određuju zone ugradnje rasvjete i tehnički parametri rasvjete. On je definiran u članku 12. Zakona. Plan rasvjete koji izrađuje jedinica lokalne samouprave odnosno Grad Zagreb čini podlogu za projekt vanjske rasvjete. Plan rasvjete mora biti usklađen s prostornim i urbanističkim planovima,  tehnički parametri rasvjete u skladu sa Zakonom. Predstavničko tijelo jedinica lokalne samouprave odnosno Grada Zagreba donosi plan rasvjete za svoje administrativno područje. Nadležno upravno tijelo jedinice lokalne samouprave osigurava izradu plana rasvjete. Doneseni plan rasvjete dostavlja se Ministarstvu zaduženome za zaštitu okoliša, te je on sastavni dio informacijskog sustava zaštite okoliša i prirode Republike Hrvatske. Plan rasvjete mora biti usklađen s Pravilnikom o zonama rasvijetljenosti, dopuštenim vrijednostima rasvjetljavanja i načinima upravljanja rasvjetnim sustavima Pravilnikom o mjerenju i načinu praćenja rasvijetljenosti okoliša i Pravilnikom o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete te se samim time predlaže donošenje Odluke o donošenju Plana rasvjete Općine Hlebine.

Predsjednik: Da li ima pitanja. Da li se netko javlja za riječ. Obzirom da ne, dajem Odluku o donošenju Plana rasvjete Općine Hlebine na usvajanje. Tko je za, protiv, suzdržan?

(nakon glasovanja)

Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo

Odluku o donošenju Plana rasvjete Općine Hlebine

(Odluka se prilaže Zapisniku i čini njegov sastavni dio).


TOČKA 7.

IZVJEŠĆE OPĆINSKE NAČELNICE ZA RAZDOBLJE 1. SIJEČNJA DO 30. LIPNJA 2025. GODINE

Općinska načelnica: Sukladno Zakonu o lokalnoj i područnoj (regionalnoj) samoupravi općinski načelnik u obvezi je podnijeti godišnje i polugodišnje izvješće. U izvještajnom razdoblju  održane su 4  sjednice Općinskog vijeća u starom sazivu i 2 u novom sazivu.  Općinskom vijeću podneseni  su prijedlozi akata i odluka, izvješća,   te su u ovom izvještajnom periodu usvojeno ukupno   57 prijedloga akta, odluka, zaključaka i programa. Usvojen je Prijedlog Programa mjera za poticanje rješavanja stambenog pitanja mladih na području Općine Hlebine u 2025. godini i Prijedlog Programa o subvenciji korištenja obnovljivih izvora energije u kućanstvima na području Općine  Hlebine za 2025. godinu. U izvještajnom razdoblju sklopljeno je ukupno 62. ugovora i sporazuma. Svi ugovori i sporazumi javno su objavljeni na mrežnim stranicama Općine Hlebine www.hlebine.hr / evidencija ugovora. U izvještajnom razdoblju izdane su 54 narudžbenice. Sve narudžbenice javno su objavljene na mrežnim stranicama Općine Hlebine www.hlebine.hr  / izdane narudžbenice. Ukupno je kandidirano pet projekata i do kraja izvještajnog razdoblja potpisani su ugovori za četiri programa sufinanciranja investicijskih projekata. U tijeku su investiciji projekti:  rekonstrukcija nerazvrstane ceste Hlebine – Komatnica, energetska obnova sportske građevine,  rekonstrukcija pješake staze Trg Ivana Generalića,  adaptacija prostorija u Društvenom domu u Gabajevoj Gredi,  asfaltiranje Županije ceste u Gabajevoj Gredi,  nabava traktora s priključcima, ishođena je građevinska dozvola za gradnju Pješačko-biciklističke staze u Ulici Stjepana Radića, izrađen je geodetski elaborat groblja, izrađen Plan rasvjete Općine Hlebine, izvršena adaptacija krovišta na objektu Udruge hlebinskih slikara i kipara, izvršna zamjena ulaznih vratiju na objektu mrtvačnice i sporednog ulaza pošte. Također je usvojen i prostorni plan Općine Hlebine nove generacije ePlanovi za čiju izradu su osigurana sredstva pomoći. Prevedena su četiri postupka javnih natječaja i poziva. Provedena su 3 e-savjetovanje. U izvještajnom razdoblju pristigla su 2 zahtjev za pristup informacijama. Sukladno Zakonu o pravu na pristup informacijama tražene informacije dostavljene su u zakonskom roku. U izvještajnom razdoblju provedena su 3 postupaka javne nabave putem Elektroničkog oglasnika javne nabave te su provedena 4 postupka jednostavne.	

Jasno Vam je da posao koji se odrađuje u Općini je opsežan i zahtjevan stoga zahvaljujem službenicima Jedinstvenog upravnog odjela na suportu kao i predsjedniku vijeća gosp. Andjelku Belcu na njegovom doprinosu i pomoći. 

Predsjednik: Da li ima pitanja? Obzirom da nema dajem na usvajanje Izvješće općinske načelnice za razdoblje siječanj - lipanj 2025. godine. Tko je za, protiv, suzdržan?

	(nakon glasovanja)

Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo

ZAKLJUČAK

o prihvaćanju Izvješća općinske načelnice za razdoblje siječanj – lipanj 2025. godine.

(Izvješće i Zaključak se prilažu Zapisniku i čine njegov sastavni dio). 


TOČKA 8.

RAZMATRANJE PRIMLJENE ZAMOLBE

Predsjednik: Primili smo jednu zamolbu. Molim gđu Kovaček da je pročita. 

	Đurđica Kovaček: (čita primljenu Zamolbu koju  je uputila gđa Draženka Šimpović)

Općinska načelnica: Trošak boravka za dvoje djece polaznika vrtića Općina Hlebine prema Odluci prošlog saziva Općinskog vijeća plaćala je kompletni trošak za boravak u vrtiću, bez obzira što je ista bila na porodiljinom dopustu, jer ukoliko roditelj koristi porodiljini dopust nema pravo na financiranje boravka djeteta u vrtiću.  Općina mjesečno izdvaja za vrtić cca 10.000,00 eura. U tijeku su velike investicije i moramo voditi računa o svakom izdatku. Jasno nam je da je situacija veoma teška stoga predlažem da se izvrši isplata jednokratne novčane pomoći pa će se sa tim novcem moći prebroditi određeno vremensko razdoblje  za plaćanje vrtića. 

Predsjednik: Otvaram raspravu. 

Marija Zlatar: Općina je do sada puno pomogla plaćanjem vrtića roditeljskog dijela. Crveni križ također se uključio u davanju pomoći a isto tako i Centar za socijalnu skrb. Isto tako dali smo sredstva za kupnju knjiga i radnih bilježnica. Predlažem da se odobri jednokratna novčana pomoć za plaćanje vrtića u iznosu od 500,00 eura. 
Pročelnik: Radi se o pojedinačnom zahtjevu. Općina Hlebine zakonsku obvezu plaćanja vrtića je ispoštovala. Razliku snosi roditelj. 

Predsjednik: Da li ima pitanja? Obzirom da nema dajem na usvajanje prijedlog o isplati jednokratne novčane pomoći Draženki Šimpović u iznosu od 500,00 eura. Tko je za, protiv, suzdržan?

(nakon glasovanja)

Utvrđujem da je Općinsko vijeće Općine Hlebine sa 8 glasova „za“ i 1 glasom „suzdržan“ (8 nazočnih) donijelo

ODLUKU

o isplati jednokratne novčane pomoći
Draženki Šimpović u iznosu od 500,00 eura

(Odluka se prilaže Zapisniku i čine njegov sastavni dio).


TOČKA 9.
IZVJEŠĆE O PROVEDBI PLANA UPRAVLJANJA IMOVINOM U VLASNIŠTVU OPĆINE HLEBINE
 ZA RAZDOBLJE OD 1.1.-30.6.2025. GODINE

Predsjednik: Dajem riječ pročelniku. 

Pročelnik: : U materijalima za sjednicu primili ste Izvješće o provedbi plana upravljanja imovinom za razdoblje 1.1.2025.-30.6.2025. godine. Točkom 9. Plana upravljanja imovinom u vlasništvu Općine Hlebine propisano je kako općinski načelnik izvještava Općinsko vijeće o provedbi Plana polugodišnje do 30. rujna, te godišnje do 31. ožujka tekuće godine za prethodnu godinu. Plan za 2025. godinu sastoji se od: Plana sredstava za upravljanje imovinom, Plana upravljanja i raspolaganja poslovnim udjelima i dionicama trgovačkih društava u kojima Općina Hlebine ima udjele ili dionice, Plana raspolaganja sa stambenim prostorima u vlasništvu Općine Hlebine, Plana poslovnih prostora u vlasništvu Općine Hlebine, Plana raspolaganja građevinskim zemljištem u vlasništvu Općine Hlebine, Plana provođenja postupka procjene imovine u vlasništvu Općine Hlebine, Plana rješavanja imovinsko-pravnih odnosa, Plana upravljanja odnosno tekućeg održavanja objekata u vlasništvu Općine Hlebine, Plana postupka vezanih uz savjetovanje sa zainteresiranom javnošću i pravo na pristup  informacijama koje se tiču upravljanja i raspolaganja imovinom u vlasništvu Općine Hlebine. Sredstva za upravljanje imovinom osigurana su u Proračunu Općine Hlebine. Na internetskoj stranici Općine konstantno se ažurirao sadržaj registra imovine Općine Hlebine, na internetskoj stranici Općine objavljivali su se prijedlozi odluka i drugih općih akata vezanih uz upravljanje imovinom radi provođenja postupka savjetovanja sa zainteresiranom javnošću, na internetskoj stranici Općine objavljivale su se usvojene odluke i drugi opći akti vezani uz upravljanje imovinom.

Predsjednik: Da li ima pitanja. Obzirom da nema dajem na usvajanje Izvješće općinske načelnice o provedbi plana upravljanja imovinom u vlasništvu Općine Hlebine za razdoblje od 1. siječnja do 30. lipnja 2025. godine na usvajanje. Tko je za, protiv, suzdržan?

(nakon glasovanja)






Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo 

ZAKLJUČAK

o prihvaćanju Izvješća općinske načelnice o provedbi plana upravljanja imovinom u vlasništvu Općine Hlebine za razdoblje od 1. siječnja do 30. lipnja 2025. godine

(Izvješće i Zaključak se prilažu Zapisniku i čine njegov sastavni dio). 


TOČKA 10.
PROGRAM DODJELE POTPORE MALE VRIJEDNOSTI POLJOPRIVREDNICIMA NA PODRUČJU OPĆINE HLEBINE 
KAO POMOĆ ZA UBLAŽAVANJE POSLJEDICA PRIRODNE NEPOGODE SUŠE


Predsjednik: Dajem riječ pročelniku. 

Pročelnik: Na sjednici Vlade Republike Hrvatske održanoj 4. rujna 2025. godine donesena je Odluka Vlade Republike Hrvatske o pomoći za ublažavanje i djelomično uklanjanje posljedica prirodne nepogode suše na prinosima za 2024. godinu kojom se odobrava pomoć u ukupnom iznosu od 5.000.000,00 eura za ublažavanje i djelomično uklanjanje posljedica prirodne nepogode suše na prinosima za 2024. godinu.
Predmet Programa dodjele potpora male vrijednosti poljoprivrednicima na području Općine Hlebine kao pomoć za ublažavanje posljedica prirodne nepogode suše za 2024. godinu je dodjela potpora male vrijednosti poljoprivrednicima kao pomoć za ublažavanje posljedica prirodne nepogode suše na području Općine Hlebine u obliku bespovratnih sredstava, a u skladu s odredbom iz točke III. Odluke Vlade RH. Prema navedenoj točki jedinice lokalne samouprave su obvezne u suradnji i koordinaciji s Ministarstvom poljoprivrede, šumarstva i ribarstva izraditi programe potpore male vrijednosti (de minimis) za ublažavanje i djelomično uklanjanje posljedica prirodne nepogode suše iz 2024. godine na poljoprivrednim gospodarstvima u skladu s inicijalnim listama poljoprivrednih gospodarstava i vrijednosti njihovih šteta po poljoprivrednim kulturama i površinama uzrokovanih prirodnom nepogodom sušom na prinosima u 2024. godini koje su JLS iz Priloga I. Odluke Vlade RH dostavili Ministarstvu.

	Predsjednik: Da li ima pitanja. Obzirom da nema dajem program dodjele potpore male vrijednosti poljoprivrednicima na području Općine Hlebine kao pomoć za ublažavanje posljedica prirodne nepogode suše na godine na usvajanje. Tko je za, protiv, suzdržan?

(nakon glasovanja)

Utvrđujem da je Općinsko vijeće Općine Hlebine jednoglasno sa 8 glasova „za“ (8 nazočnih) donijelo 

PROGRAM

dodjele potpore male vrijednosti poljoprivrednicima na području Općine Hlebine
kao pomoć za ublažavanje posljedica prirodne nepogode suše

(Program se prilaže Zapisniku i čine njegov sastavni dio).

TOČKA 11.

R A Z N O


Općinska načelnica: Saga koju vrtim već mjesecima tj. popravak pješačke staze u Ulici Ljudevita Gaja nakon provedene aglomeracije dopisivanjem i kontaktiranjem gosp. Petrasa i gosp. Ujlakija iz KC Voda.
27.5. upućen je ponovno e-mail u KC Vode sa zamolbom da se sanira staza. Odgovoreno mi je emil proslijeđen  1.6. izvođaču radova tj. tvrtki Radnik. 16.7. Ujlaki šalje e-mail da će Vrh koji je bio podizvođač sanirati stazu. Bili su na stazi i sanirali, ali i sami vidite kako i na koji način. Sramotno. Sada nam samo predstoji obavijestiti građevinsku inspekciju. 

Elaborat za bočni parking kod trgovine Studenac je izrađen te smo u obvezi prema uputi ŽUC-a izraditi preinaku na tom djelu parkinga radi bolje preglednosti izlaska na županijsku cestu. 

15. 9. odrađena je prijava i dokumentacija za izgradnju škole u Hlebinama tj. sportske dvorane. Dvorana će biti financirana od strane resornog ministarstva ali ne i izgradnja škole. Župan  je bio u službenom posjetu Općini. Stava je kao i dosadašnji župan da se škola treba izgraditi do 2027. godine do kada je obveza jedno smjenskog rada škola. 

Predsjednik: Zahvaljujem načelnici. Da li ima netko pitanje. 

Davor Čajkulić: Pitanje se odnosi na korištenje Društvenog doma u Hlebinama. Zašto se društveni dom nedaje na korištenje mještanima već mještani moraju tražiti drugu alternativu. 

Općinska načelnica: Prvo da razjasnimo da nema objekta društveni dom. Sve je to Galerija naivne umjetnosti Hlebine. To je cjelina. U Rekonstrukciju Galerije uloženo je 5.000.000,00 kuna koje je jednim dijelom financiralo Ministarstvo kulture i koje je dalo preporuku da je to prostor samo za kulturna događanja a ni u kom slučaju za proslave, ples i zabavu. 

Zlatko Vuljak: To nije Vaša privatna imovina i ne možete ljudima ne dati da koriste taj prostor.

Općinska načelnica: Ako je ministarstvo i struka dalo preporuku onda tu preporuku moramo poštivati i odnositi se prema Galeriji u skladu s tim. Mi imamo dom u Gabajevoj Gredi i on se za u svrhe može koristiti. 

Marija Zlatar: Crveni križ je koristio prostor za održavanje godišnje skupštine. 

Pročelnik: Općinsko vijeće u skladu sa preporukom donijelo je Odluka da se društveni dom ne može koristiti u privatne svrhe tj. održavanja zabava, proslava i slično. 

Davor Čajkulić: Hvala na odgovoru. Imao sam upit mještana, žao mi je ali mi je sada jasno. Imam još samo jedno pitanja za komunalnu redarku koje mi je postavljeno a vezano je izlazak iz ulice Stjepana Radića. Zbog posađenih vrba jako je slaba preglednost pa postoji mogućnost od prometne nezgode. 

Komunalna redarka: Na izlasku iz ulice Stjepana Radića postavljano je upozorenje u vidu bljeskalica da dolazimo na pješački prijelaz i glavnu cestu. Posađene vrbe s jedne i druge strane podignute su na visinu kako bi se povećala preglednost, ali ako se vi slažete ili predlažete možemo ih i porušiti. Jako sam kao komunalni redar razočarana ponašanjem mještana. Mi smo vrbe posadili, redovito ih šišamo i održavamo. Hvala pojedincima ali većina hlebinčana pred svojim kućama ne žele održavati vrbe. Isti problem nastao je i u ulici Bana Josipa Jelačića gdje su uslijed košnje trave oštećena pet stabla koja su se posušila. Da nebi bilo problema mi ćemo te dvije vrbe  prorijediti. 

Predsjednik: Da li ima još pitanja. Obzirom da nema zaključujem sjednicu Općinskog vijeća Općine Hlebine u 18:00 sati.  


    Zapisničar:									      	 Predsjednik:
Đurđica Kovaček								     	Anđelko Belec

